Зарніцы[[1]](#footnote-1)  
*Віктар Гардзей*

Пад вечар заціхлі крыніцы

I пошум няпужаных крыл.

3-за цёмных пагоркаў зарніцы

Асветляць начны небасхіл.

Зямля пасля дзённае спёкі

Сыходзіць да ранку цяплом.

За сіняй маланкай далёкі

Адразу пачуецца гром.

Над нівай, туманам спавітай,

Паблісквае ўвесь далягляд.

Зарніцы — на лён і на жыта!

Зарніцы — на лес і на сад!

Пейзаж у святле незвычайным

Ужо навальніцай прапах.

Быць, значыць, палям ураджайным,

Быць, значыць, грыбам у лясах.

1. *Зарніца* — светлавая ўспышка на небе, без грому — водбліск далёкай навальніцы. [↑](#footnote-ref-1)